О Б Щ И Н С К И  С Ъ В Е Т – П Е Р Н И К

Н А Р Е Д Б А   

№ 1 
ЗА ОБЩЕСТВЕНИЯ РЕД НА ТЕРИТОРИЯТА НА ОБЩИНА ПЕРНИК

Г Л А В А   П Ъ Р В А

ОБЩИ ПОЛОЖЕНИЯ


Чл. 1.(1) Тази наредба урежда обществения ред на територията на община Перник.


(2) Наредбата определя правомощията на община Перник и правата и задълженията на гражданите за осигуряване и опазване на обществения ред и се прилага по отношение на всички лица, намиращи се на територията на общината. 
Г Л А В А  В Т О Р А
ОСИГУРЯВАНЕ И ОПАЗВАНЕ НА ОБЩЕСТВЕНИЯ РЕД И СПОКОЙСТВИЕТО НА ГРАЖДАНИТЕ


Чл.2. (1) Забранява се викането, пеенето и шумния говор и използването на озвучителни системи на обществени места.


(2) Забраната по предходната алинея не се прилага при обществени прояви, разрешени от кмета на общината. 

Чл.3 (1) Забранява се извършването на всякакъв вид дейности в жилищни сгради или в близост до такива, предизвикващи шум, вибрации или замърсяване, нарушаващи спокойствието на гражданите за времето от 14.00 до 16.00 часа и от 22.00 до 6.00 часа. 


(2) Свиренето на музикални инструменти и пеенето за обучение, репетиране, преподаване и музициране може да става само от 08.00 до14.00 и от 16.00 до 22.00 часа.


Чл.4. Собствениците и ползвателите на жилищни сгради са длъжни да осигуряват навременното отстраняване на повреди и предмети, опасни за околните.


Чл.5. Забраняват се хазартните игри на обществени места, освен в специално предназначените за целта игрални заведения.

         Чл.6. (1) В сгради с режим на етажна собственост се забранява:

1. Преграждането на общите части, освен с изричното решение на общото събрание на етажната собственост по реда на закона при условие, че не противоречи на разпоредбите на Закона за устройство на територията и на подзаконовата нормативна уредба.
2. Складирането на строителни и лесно запалими материали, отпадъци и предмети в общите части на сградата (коридори, стълбищни и етажни площадки, тавани, подпокривни пространства, мазета, шахти и др.), които трябва да се поддържат свободни и проходими.
3. Изхвърлянето на отпадъци извън указаните места в общите части на жилищните сгради или в непосредствена близост до тях.
(2) Без разрешение на собствениците се забранява лепенето на рекламни материали или обяви върху общи части в сгради, с режим на етажна собственост.

(3) Собствениците и ползвателите на обекти в жилищни сгради, кооперации, административни сгради, обществени и здравни заведения са длъжни да отведат кондензата, отделящ се от отоплителните и климатични системи чрез съответни инсталации, така че да не се оттичат върху стълбища, подходи, тротоари и други площи за движение на граждани.
 (4) Собствениците на самостоятелни обекти в сгради, представляващи етажна собственост, не могат да извършват самостоятелно външно топлоизолиране на помещения, обекти и фасадни стени и/или индивидуалното им боядисване без разрешение на главния архитект на Община Перник, съдържащо указание за изпълнение на дейностите.
(5) Разрешение по предходната алинея се получава след отправяне на искане до главния архитект на общината от председателя на управителния съвет (управителя) или отделен собственик на етажната собственост, придружено с протокол от общото събрание на собствениците с прието по съответния ред решение, че топлоизолиране и боядисването ще се изпълнява едновременно за цялата етажна собственост, отделен вход от нея, жилище или обект, както и с цветово оформление на фасадата, вида и дебелината на топлоизолацията, при спазване на изискванията на Закона за енергийната ефективност.

Чл.7.  Забранява се:
1.  Упражняването на търговска дейност на територията на общината без необходимите разрешителни за ползване на общински терени за извършване на търговска дейност на открито  и/или без необходимите разрешителни от Агенция по храните , както и със стоки забранени от кмета на общината.
2. Продажбата на растениевъдна и селскостопанска продукция на определените за целта места без документи, доказващи собствеността и съдържанието на нитрати;

3.  
Заведения за продажба и сервиране на алкохол да работят след 22.00 часа – зимния сезон и 23.00 часа – летния сезон;


4. 
Консумацията на алкохол на площади, паркове, стадиони, училища и други обществени места;


5. 
Сервирането на алкохол на лица в явно нетрезво състояние;


6. 
Допускането на лица във видимо нетрезво състояние в ресторанти, кина, театри и други обществени заведения, места за отдих и развлечения;


7. 
Продажба на спиртни напитки и тютюневи изделия на лица, ненавършили 18 години;

8. 
Достъпът на лица, ненавършили 14 години в питейни, игрални, увеселителни заведения и интернет клубове след 20.00 часа и достъпа на лица ненавършили 18 години, съответно след 22.00 часа, ако лицето е навършило 14, но не е навършило 18 години. Възрастта се установява след представяне на лична или ученическа карта. 


9. 
Тютюнопушенето на  закрити обществени места, в помещенията с обособени работни места, където се полага труд, както и в помещенията към тях със спомагателно и обслужващо предназначение, както и на местата регламентирани в чл.56а от Закона за здравето.

10. 
Продажбата на алкохол и цигари в районите на училищата и детските градини, на разстояние по – малко от 100 м. от тях.


Чл.8. (1) Нощните и полунощни заведения, както и останалите търговски обекти, работещи извън посоченото в чл.7, т.3 работно време, се откриват само с разрешение на кмета на общината и след съгласуване с ОД на МВР-Перник.
 
(2) Нарушителите на обществения ред в държавните, културни и увеселителни заведения (театрални, циркови и кино – салони, музейни сгради и зали, художествени галерии, игрални и спортни зали, игрища и стадиони), заведенията за обществено хранене, обектите за търговия и услуги, се отстраняват от техните служители, а при нужда със съдействието на полицията.

(3) Разрешителното за удължено работно време се отнема със Заповед на Кмета на Община Перник в случаите на:
1. Констатирани две или повече нарушения на настоящата наредба в рамките на 1 година, установени с АУАН или констативен протокол.
2. След получаване на аргументирано искане от органите на МВР за отнемане на издаденото разрешително.

 Чл.9. В уведомлението или молбата за провеждане на събрание, митинг и манифестация или друга обществена проява се посочват: имената на организатора, наименованието и неговото седалище ако е юридическо лице; ЕГН, адреси и телефони за контакти; целта, мястото, сборен пункт, маршрут на движение, времето на провеждане и предполагаемия брой на участниците, мерки за осигуряване на реда и охраната.

 Чл.10. (1) Разрешение за провеждане на спортни и културни масови прояви на открити общински площи,  се дава от кмета или от упълномощено от него длъжностно лице, след съгласуване с органите  на МВР.

(2) Заявленията за провеждане на масови прояви по ал. 1 се подават най-малко три работни дни преди началото на мероприятието.

 Чл.11. (1) Организаторите на проявите са длъжни да осигурят спазването на обществения ред при провеждането им, чистотата на ангажираните площи след края на съответната проява, както и опазването на  имотите, собственост на държавата, общината, юридически и физически лица от повреждане и/или унищожаване. 

(2) Кметът на общината със съдействието на полицията, взимат необходимите мерки за нормалното протичане на проявата, осигуряване на обществения ред и безопасността на движението.

Г Л А В А   Т Р Е Т А
Особени правила при използване на превозни средства

Чл.12./Отм. с Решение № 912/26.07.2018г. на ОбС/
Чл.13. (1) /Отм. с Решение № 912/26.07.2018г. на ОбС/
Чл.14. /Отм. с Решение № 912/26.07.2018г. на ОбС/
Чл.15. (1) Длъжностни лица, определени от кмета на община Перник, със съдействието на полицията, установяват собствениците на превозните средства, паркирани в нарушение на забраните по чл.13 (1) т.3 и независимо от наложеното им административно наказание връчват предписание за преместване на превозното средство в 14-дневен срок.


(2) При неизпълнение на предписанието, въз основа на констативен акт, длъжностните лица по предходната алинея издават заповед за вдигане и преместване на превозното средство на отговорно пазене.

(3) Заповедта на длъжностните лица по ал.1 се изпълнява от специализираните служби при общината за сметка на собственика.


(4) Предходните алинеи се прилагат и когато собственикът е неизвестен, или макар известен, не може да бъде уведомен, поради трайно отсъствие от страната или по други обективни причини. В тези случаи към констативния акт се прилага служебна записка и/или други документи, удостоверяващи извършените действия и констатации по издирването на собственика.

Чл.16. /Отм. с Решение № 912/26.07.2018г. на ОбС/ 

Чл.17. В превозните средства на пътническия транспорт в общината се забранява:


1.
Пътуването на лица със замърсено облекло, създаващо неудобство за останалите пътници, както и на такива в явно нетрезво състояние.


2.
Пушенето, употребата на алкохол и опияти и замърсяването на превозното средство.

3. 
Превозването на лесно запалими течности и газове.

Чл.18. Лица, които нарушават обществения ред, се приканват от превозвача да слязат от превозното средство на следващата спирка, а при нужда се свалят принудително със съдействието на полицейските органи.

Чл.19. (1) Забранява се пешеходците да пресичат пътните платна и ЖП – линии, освен на разрешените за това места.

(2) Когато няма специално определени за тях пътна лента или алея, водачите на мотопеди, велосипеди и други немоторни превозни средства се движат възможно най - близо до дясната граница на платното за движение. 

Г Л А В А  Ч Е Т В Ъ Р Т А
ОПАЗВАНЕ НА ОБЩИНСКИТЕ ИМОТИ, ПРЕДНАЗНАЧЕНИ ЗА ОБЩО ПОЛЗВАНЕ
Чл.20.  Забранява се:
1.
Отварянето и влизането под какъвто и да е предлог в подземните и надземните инсталационни колектори без писмено разрешение на органите и организациите, които ги стопанисват;


2.
Изваждането и снижаването на бордюри без писмено разрешение от техническите служби при община Перник;

3. 
Рязането, късането и изкореняването на цветя, както и унищожаването на обособените тревни площи;

4.
Рязането, късането и изкореняването на дървесни видове и клоните им;
5.
Ловенето и унищожаването на полезния дивеч, пойните и други птици, събирането на яйцата им и повреждането на поставените за тях къщички, заслони и хранилки;


6.
Поливането и миенето с питейна вода на пътните подстъпи, дворовете и превозните средства. За тази цел съответните собственици и стопани могат да ползват местни водоизточници, разрешени или регистрирани за ползване съгласно Закона за водите;
7.
Складирането на строителни материали, въглища, дърва и други по уличните платна и тротоари на територията на общината без разрешение на кмета, в случай, че не затрудняват движението.

8.

Строително –монтажните дейности по пътните платна, тротоарите и зелените площи без разрешение на общината. При извършване на такива дейности да се съгласуват със съответните компетентни органи на МВР.
9.
Къпането в язовири, микроязовири и други водни площи на територията на общината, освен ако има определени бази за това, като се вземат мерки за безопасност и охраняването им.

10.

Извършване на строително-монтажни работи (СМР) в имоти, общинска собственост, от физически или юридически лица, които нямат право да извършват тази дейност и без писмено разрешение на техническите служби в общината.

11.
 Разкопаването на улици, тротоари и зелени площи, както и прокопаването и извършването на ремонтна дейност от фирми и граждани, без разрешение за това от общинска администрация и без необходимата сигнализация. Редът и условията за извършване на този вид дейност се определят в отделна наредба.

Чл. 21.  Забранява се:


1.
Събарянето, повреждането и разместването на табелки, пейки и съоръжения, поставени в градините, парковете, детските и спортните площадки и на други обществени места;


2.
Повреждането на пътните, тротоарните, градинските и паркови настилки и съоръженията; на телефонните обществени апарати, съоръжения и кабини; на заслоните по спирките на обществения транспорт; на обществените чешми, уличните хидранти, уличните, подлезните и парковите осветителни тела и съоръжения; на афишните съоръжения и площи, на скулпптурно –декоративните фигури и елементи; на обществените тоалетни, сгради и огради; на противопожарните съоръжения, пътни знаци, табели, указатели, светофари, ограждения, съоръжения, превозни средства, както и на всякакви други общински имоти;


3.
Писането и драскането по сградните фасади, оградите и по пътните съоръжения;


4.
Лепенето на некролози, обяви, афиши и други материали освен на определените за това места от кмета на общината, кметството или кметския наместник.

5.
Повреждането на некролози, обяви, реклами, афиши и други материали, поставени на определените за тази цел места;


6.
Повреждане на спортни терени и физкултурни съоръжения;

7.
Изписването на знаци, фигури и рисунки по паметници на културата и паметни плочи, физическото посегателство върху тях, както и оскверняването им с действия, уронващи обществения морал и норми на поведение.


Чл.22. Лицата, които повреждат държавни или общински имоти, когато деянието не съставлява престъпление по Наказателния кодекс на Република България, се наказват по тази наредба, независимо от имуществената отговорност за причинените вреди.

Чл.23. Забранява се извършването на добив на подземни богатства без надлежно предоставена концесия.
Чл.24. Забранява се завземането под какъвто и да е предлог на общинска земя, пътища, пътеки, кариери или други земни и водни площи или части от тях.
Г Л А В А  П Е Т А

ОПАЗВАНЕ НА ЧИСТОТАТА НА ТЕРИТОРИЯТА НА ОБЩИНА ПЕРНИК


Чл. 25.  (1)  Задължават се: 
1. Физическите и юридическите лица, отговорни за състоянието на конкретни обекти и пространства на територията на общината да ги поддържат в чист и естетичен вид;

2. Физическите и юридическите лица, собственици или ползватели на урегулирани поземлени имоти и сгради на територията на общината с лице към улицата да поддържат и почистват тротоарите в границите, съответстващи на имота;

3. За търговски обекти и обекти за административно и/или стопанско ползване, училища, здравни заведения и други това да стане до 1 час от началото на работното време;

4. Физическите и юридическите лица да използват определените за целта съдове за битови и други  отпадъци;

5. Водачите на ППС са длъжни да вземат необходимите мерки при превоз на товари, за да не създават опасност за останалите участници в движението. Товарите трябва да бъдат укрепени и да не се влачат по пътя. Да не ограничават видимостта на водача и устойчивостта на управляваното ППС. Товарите, които могат да бъдат разпилени, както и тези, които блестят и създават опасност от заслепяване, трябва да бъдат покрити.

6.
Водачите да не управляват ППС по улиците, ако предварително не са ги почистили от кал;

7. Физическите или юридическите лица, извършващи  строителните и ремонтни дейности:

а/  да обграждат строителните площадки с огради по форма и план, съгласувано с  техническите служби на Общината и одобрен общ план за безопасност и здраве;

б/ да складират строителните материали и строителни отпадъци до тяхното извозване да се съхраняват в рамките на строителната площадка;

(2) По улиците и пътищата отворени за обществено ползване е забранено движението на верижни машини и използването на гуми с шипове.

(3) Движението по пътищата отворени за обществено ползване на колесни трактори, тракторни ремаркета и друга самоходна техника, регистрирани по Закона за регистрация и контрол на земеделската и горска техника, се допуска по изключение, по ред определен с наредба.
Чл. 26. Забранява се:


1.
Запалването на битови и производствени отпадъци в съдовете за събиране и временно съхранение, както и запалването им извън съдовете в обществените и частни пространства /улични платна, тротоари, озеленени площи и др./, в т.ч. стари автомобилни гуми;

2.
Преместването на съдовете за битови отпадъци, извън определените за това места;

3.
Изпускането на отпадъчни и други води извън канализационната мрежа или регламентирани съоръжения за тяхното приемане;

4.
Изхвърлянето на всякакви видове отпадъци, предмети и води от терасите и прозорците на жилищните сгради и в мазетата на жилищните блокове;

5.
Провеждането на паша и/или пускането на селскостопански животни в парковете, градинките, училища и детски площадки, и озеленени площи край жилищните комплекси;


6. 
Замърсяването по какъвто и да е начин и изхвърлянето на всякакви видове дребни отпадъци – угарки, билети, кибритени кутии, хартии, семки, плодове и други по улици, площади, градинки, обществени заведения и превозни средства;

7.
Използването на съдовете за събиране и временно съхранение на битовите отпадъци на физическите лица, от юридически лица (производители, търговци и други) за събиране и временно съхранение на производствените им отпадъци;

8.
Смяната и изливането на отработени масла от МПС в озеленените площи, улиците, паркингите, дъждоприемните и канализационните шахти и водните обекти, както и миенето на МПС, освен на определените за целта места;

9.
Изхвърлянето на битови, строителни, производствени и занаятчийски отпадъци и земни маси на места, които не са определени за тази цел от съответния компетентен орган при общината.

Г Л А В А  Ш Е С Т А
ПРАВИЛА ПРИ ОТГЛЕЖДАНЕТО НА ДОМАШНИ ЖИВОТНИ


Чл.27. Отглеждането на домашни животни на територията на Община Перник, става при спазване  изискванията на Наредба за  придобиване, притежаване, отглеждане, контрол и регистрация на животни на територията на Община Перник.

Чл.28. Отглеждането на домашни любимци (котки и кучета) се извършва съгласно Наредба за придобиване, притежаване  и отглеждане на животни – домашни любимци (кучета и котки) и ограничаване популацията на безстопанствените кучета на територията на Община Перник.

Чл.29. Търговията с домашни любимци (кучета, котки, декоративни зайци, хамстери, екзотични птици и др.) се извършва в  магазини със специално оборудване  и при спазване изискванията на Закон за ветеринарномедицинската дейност /ЗВД/, Закон за защита на животните /ЗЗЖ/ и Наредба № 41 на Министерство на земеделието и горите под контрола на компетентните органи на Българска агенция по безопасност на храните  и Министерство на околната среда и водите. 
Г Л А В А  С Е Д М А

СПЕЦИАЛИЗИРАНА ЗАКРИЛА НА ДЕЦА НА ОБЩЕСТВЕНИ МЕСТА
Чл. 30. Задължават се:

1.     Собствениците, наемателите или ползвателите на търговски обекти – увеселителни заведения да определят конкретните условия за достъп на деца в тях и да контролират тяхното изпълнение в съответствие с целта на специализираната закрила. Условията за достъп на деца в търговските обекти  се определят съобразно броя на децата, спецификата на обекта или вида на проявата. Информация за максималния капацитет на обекта и за условията за достъп на деца да се осигурява на видно за клиентите място при започване на търговската дейност.

2.   Лицата по т.1 да разработват план за действие при възникване на ситуации, застрашаващи безопасността на лицата, намиращи се в търговските обекти. Неразделна част от плана  е план-схема за аварийно напускане, указваща всички съоръжения, входове, изходи, аварийни изходи, водоизточници и други. Планът да се предоставя за съгласуване на съответните териториални структурни звена на МВР.
3.    Лицата по т.1 да поставят план-схемата за аварийно напускане на обекта на видни за клиентите места по пътя на евакуацията.

4.  Лицата по т.1, чиито обекти се посещават от деца, да предприемат необходимите действия за осигуряване безопасността на децата и недопускане на инциденти, като:

а/ не допускат превишаване на максималния капацитет на обекта;

б/ осигуряват достатъчно на брой и с необходимата пропускателна способност аварийни изходи на обекта и безпрепятствен достъп до тях;

в/ назначават отговорник по охраната на обекта;

г/ осигуряват охраняващи обекта лица съобразно броя на децата, спецификата на обекта и вида на проявата.

     5.  Собствениците или лицата, които отговарят за дейността на компютърните и интернет зали, да означават чрез съответни трайни и четливи надписи и/или знаци, поставени непосредствено до мониторите, или да изписват на екраните на мониторите следната информация:

        „За малолетни и непълнолетни лица се забранява влизането в сайтове с вредно или незаконно съдържание – интернет страници, чието съдържание оказва или би могло да доведе до травмиращо психично въздействие или да подтикне ползвателя към поведение, водещо до психични и/или физически травми, както и на интернет страници, на които е публикуван или качен материал, за който в закон е предвидена забрана и се носи съответната отговорност.”

6.  Лицата, които провеждат организирани прояви за деца на обществени места, да осигуряват реда и безопасността преди, по време и след провеждането им, като:

а/ уведомяват съответното териториално структурно звено на Министерство на вътрешните работи не по-късно от 24 часа преди обявения начален час на проявата, като посочват и времетраенето й;

б/осигуряват охрана, медицинско обслужване, а при необходимост - и транспорт;

- отлагат или прекратяват незабавно мероприятието при установяване на обстоятелства, застрашаващи непосредствено безопасността на децата, за което уведомяват компетентните органи на Министерството на вътрешните работи и другите компетентни държавни и общински органи.

7. Когато организираната проява е свързана с придвижването на група от деца, организаторите да определят ръководител на групата и придружители. Броят на придружителите се определя от ръководителя на групата съобразно броя на децата и специфичните им нужди. Ръководителят на групата и придружителите:

а/ предприемат необходимите мерки и действия за осигуряване безопасността на децата в посещавания обект и зоната около него;

б/при възникване на опасност търсят съдействие от компетентните държавни и общински органи. По време на проявата придружителите изпълняват разпорежданията на ръководителя на групата.

8. При осъществяване на специализирана закрила на деца при провеждане на организирани прояви на обществени места организаторите да спазват съответните разпоредби и на Закона за събранията, митингите и манифестациите.

Чл.31.   (1) Забранява се:

1. Допускането на деца до заведения за хранене и развлечения, игрални зали и казина, когато се представят програми с еротично или порнографско съдържание.

2. Предоставянето на деца на софтуер, бази данни, видеоигри или други информационни продукти в интернет-клубове и компютърни зали, които съдържат елементи на порнография, насилие, хазарт или по друг начин застрашават нормалното им физическо, психическо, нравствено и социално развитие.

3. Склоняването към участие или използването на деца в дейности, неблагоприятни за тяхното  физическо, психическо, нравствено и социално развитие.

(2) Забранява се разпространението на детска порнография на носители от всякакъв вид (печатни, видео, електронни), както и:

а/ предлагането или правенето достъпна детската порнография чрез компютър;

б/ разпространението или предаването на детската порнография чрез компютър;

в/ произвеждането на детската порнография с цел разпространение чрез компютър;

г/ придобиването на детска порнография чрез компютър за себе си или за другиго;

д/ притежаването на детска порнография в компютър или върху средство за съхранение на компютърни данни.
Г Л А В А  О С М А

КОНТРОЛ И НАКАЗАНИЯ

Чл.32. (1) На нарушителите – физически лица на тази наредба се налага административно наказание – глоба от 20 до 1 000 лв., на основание чл.22, ал.4 от Закона за местното самоуправление и местната администрация (ЗМСМА).
(2) За нарушения на забраните по Глава втора се налага административно наказание – глоба  от 20 до 500 лв.
(3) За нарушения на забраните по Глава трета се налага административно наказание – глоба  от 20 до 500 лв.

(4) За нарушения на забраните по Глава четвърта се налага административно наказание – глоба от 20  до 1 000 лв.
(5) За нарушения на забраните по Глава пета се налага административно наказание – глоба от 20  до 1 000 лв.
(6) За нарушения на забраните по Глава шеста се налага административно наказание – глоба от 20  до 300 лв.

(7) За нарушения на забраните по Глава седма за физически лица се налага административно наказание – глоба от 20 до    1000 лв.

(8) Когато допуснатото нарушение е повторно и е от един и същи вид, санкциите се удвояват.
(9) Лице, което извършва добив на подземни богатства без надлежно предоставена концесия, когато деянието представлява маловажен случай (до една минимална работна заплата) се наказва с глоба: 

· от 50 до 100 лв. при първоначално нарушение и

· от 200 до 300 лв. при повторно такова.
Чл.33. За нарушения по тази наредба, извършени от юридически лица и еднолични търговци, регистрирани по реда на Търговски закон, се налага имуществена санкция в размер от 50 до 2 000 лв.
(1) За нарушения на забраните по Глава втора се налага имуществена санкция от 50  до 1 000 лв.

(2) За нарушения на забраните по Глава трета се налага имуществена санкция от 50 до 1 000 лв.
(3) За нарушения на забраните по Глава четвърта се налага имуществена санкция от 50  до 2 000 лв.
(4) За нарушения на забраните по Глава пета се налага имуществена санкция от 50  до 2 000 лв.
(5) За нарушения на забраните по Глава шеста се налага имуществена санкция от 50  до 1 000 лв.
(6) За нарушения на забраните по Глава седма се налага имуществена санкция от 50 до 2 000 лв.
(7)  Когато допуснатото нарушение е повторно и е от един и същи вид, санкциите се удвояват.
Чл.34.  (1)  За установените нарушения на нарушителите се съставят актове от контролните органи или от упълномощени от тях длъжностни лица надлежно легитимирани като актосъставители. Същите са длъжни да показват легитимацията пред нарушителите при поискване.


(2) При явно маловажни случаи на нарушения по тази наредба, упълномощените контролните органи по предходната алинея могат да налагат на място наказания – глоба от 10 до 50  лева срещу квитанцията /фиш/, съгласно разпоредбата на чл.39, ал.1 от Закона за административните нарушения и наказания /ЗАНН/. Ако нарушителят оспори нарушението или откаже да заплати глобата, му се съставя акт по реда на ал.1.

(3) Конкретният размер на глобата за всяко отделно нарушение се определя от наказващия орган съобразно тежестта на извършеното нарушение и с разпоредбите на тази наредба в границите на наказанието, предвидено за извършеното нарушение.

Чл.35. /изм.и доп. с Решение № 50/16.12.2015г. на ОбС/ Наказателните постановления се издават от Кмета на община Перник или писмено оправомощено от него длъжностно лице – негов заместник, въз основа на съставените актове за установяване на административни нарушения.  


Чл.36. Образуването на административно – наказателни производства за нарушения, съставяне на актовете, издаването, връчването и обжалването на наказателните постановления, определянето на обезщетенията за причинените от нарушителите вреди, както и изпълнението на влезлите в сила наказателни постановления, става по реда и в сроковете на Закона за административните нарушения и наказания /ЗАНН/.

Чл.37. (1) Административно наказателно отговорни са пълнолетните лица, навършили 18 (осемнадесет) години, които са извършили административни нарушения в състояние на вменяемост.


(2) Административно наказателно отговорни са и непълнолетните лица, навършили 16 (шестнадесет) години, но не са навършили 18 (осемнадесет) години, когато са били в състояние да разбират свойството и значението на извършеното нарушение и да ръководят постъпките си.


(3) За административни нарушения, извършени от малолетни и непълнолетни лица и поставени под пълно запрещение, отговарят съответно родителите, попечителите или настойниците, когато са допуснали извършването им.
Чл.38. (1) Контролни органи за изпълнението на тази наредба в структурата на Община Перник са:

1.
Кметът на общината, упълномощени от него зам. кметове, кметовете и кметските наместници на населените места и други упълномощени от него лица.

2.
Служителите от звено Инспекторат при община Перник.

3.
Полицейските служители упълномощени със заповед на директора на ОД на МВР-Перник.

4.
Служители определени със заповед на директора на ОУ ПБЗН – Перник.

(2) Контролните органи и определените от тях, по реда на чл. 38, ал.1 длъжностни лица са длъжни да санкционират нарушителите за всяко, установено от тях нарушение в предоставените им с тази наредба правомощия.

Чл.39.  (1)  Установяването на нарушенията по чл. 3. и чл.6 може да се опише в протокол, съставен от управителния съвет или управителя и двама собственици. Протоколът съдържа данни за лицето, извършило нарушението, описание, време и дата на извършеното нарушение.
(2) В случаите, когато нарушител е член на управителния съвет или управителя, протоколът се съставя от контролния съвет, а ако няма такъв – от контрольора и двама собственици.

(3) Констативният протокол се съставя в три еднообразни екземпляра, по един за управителния съвет (управителя), нарушителя и общинската администрация. След съставянето на протокола той незабавно се изпраща на общинската администрация, която съставя акт за установяване на административно нарушение.
З А К Л Ю Ч И Т Е Л Н И  Р А З П О Р Е Д Б И


§ 1. Изменения и допълнения на наредбата се извършват по реда на приемането й в съответствия с чл.22 от Закон за местно самоуправление и местна администрация /ЗМСМА/.


§ 2. Наредбата е приета на основание чл.22, ал.2 от Закон за местно самоуправление и местна администрация /ЗМСМА/ и действа до приемането на нова от Общинския съвет.

 § 3. Наредбата е приета от Общински съвет – Перник на 05.10.2000 година и влиза в сила от деня на приемането й.

  § 4. Глава седма от Наредбата е приета на основание § 2 от Заключителните разпоредби на Наредбата за специализирана закрила на деца на обществени места, приета с ПМС № 165 от 25 юли 2003 г.(ДВ бр.68/2003 г.).

 § 5. Измененията и допълненията на Наредба №1 за обществения ред на територията на Община Перник, приети с решение 480, протокол №8 от 20.06.2013г. влизат в сила от деня на приемането им и се публикуват в поне един местен всекидневник.
§ 6.  Изменението на чл.35 от Наредба № 1 за обществения ред на територията на община Перник влиза в сила от деня на приемането на решението-16.12.2015г.
§ 7.(нов- Наредба №17 за изменение и допълнение на  подзаконови нормативни актове, приети от Общински съвет Перник, приета с Решение № 782 от 16.10.2025г.)  След датата на въвеждане на еврото в Република България, размерът на всички парични стойности от наредбата, посочени в български лева се превалутират и закръгляват в евро, съобразно реда регламентиран в чл.12 и чл.13 от Закона за въвеждане на еврото в Република България.






ПРЕДСЕДАТЕЛ:
